
Az identitás keretei egy horvátországi magyar kistelepülésen

Dolgozatom témája egy horvátországi magyar falu identitását erősítő, és gyengítő folyamatainak feltérképezése. A nemzetiségi kérdés a kelet-, valamint közép-kelet-európai országoknál mindig is fontos téma volt, mely téma nem csak a törvény adta lehetőségekben merül ki (pl.: kettős állampolgárság), hanem magában foglalja azokat a tényezőket is, amelyek az identitáshoz kapcsolódnak, ilyenformán elősegítik a nyelv, és a kultúra ápolását, a következő generációkra történő továbbörökítését.
Pályamunkám két részre osztható. Először a kisebbségi nemzet, vagy etnikum asszimilációs stratégiával foglalkozó elméletalkotókat mutatom be. Ezen elméletek sarokpontjai közé tartozik a házasság, a gyerekek, illetve a közösségi szerep, mind a szerepvállalás, mind pedig a közösségbe való tartozás szempontjából.
A dolgozat második részében a népszámlálási adatok statisztikáival igyekszem teljesebb képet adni a horvátországi magyarságról, illetve az általam vizsgált településről, Újbezdánról. Az identitás fontos elemeiként bemutatásra kerülnek az intézmények, magyarokat tömörítő szervezetek, ellentétek, médiafogyasztás, valamint a területen máig az emberekben élénken élő háború emléke.
Összegzésképpen foglalkozom a jövőképpel, mind a falu, mind pedig az ott élő magyarság tekintetében. 



